Omnibus presentes litteras inspecturis, nos officialis Eduensis notum facimus quod in nostra presentia specialiter constituta Cola, filia quondam domini Ade de Edua, militis, defuncti, ex certa scientia, presenteque Guillermo Pellipario, marito ipsius Cole, coram nobis auctoritatem et mandatum speciale prestante dicte Cole, uxori sue, in sequentibus faciendis, ac se consentiente in eisdem, nomine suo ac nomine Adeline et Margarete, sororum suarum, vendit, concedit et quitat in perpetuum viris venerabilibus decano et capitulo Eduensi ac ipsorum ecclesie quamdam domum, sitam in castelleto Eduensi, ante fores ecclesie Beati Lazari Eduensis, inter domum dicte Cole et domum que dicitur domus Perrini lou Vier, cum appendiciis et pertinenciis universis dicte domus, quamdam grangiam sitam retro dictam domum necnon et omne illud jus et actionem quod et que dictis Cole et sororibus suis competunt, possunt competere et debent quoquo modo et quacumque de causa in censibus et costumis de Argillieres et de Cruce; item in quodam vergerio de Cruce, quod fuit domini Humberti dicti officialis, quondam canonici Eduensis; item in quadam ochia que sita est desuper quadrivium es Arpeneaus; item, universas actiones reales et personales, mixtas et utiles que sibi competunt in premissis venditis et quolibet eorumdem ab ipsis decano et capitulo et eorum ecclesia in perpetuum tenenda, habenda et pacifice possidenda, pro ducentis libris Viennensium, ipsis Cole et Guillermo, marito ejus, jam solutis ab ipsis decano et capitulo in pecunia legitime numerata et in utilitatem suam et commodum totaliter jam conversis, prout dicti Cola et Guillermus coram nobis publice et in jure confitentur, in ipsos decanum et capitulum ac eorum ecclesiam possessionem et proprietatem premissorum venditorum transferentes. Et sciendum quod dicta domus vendita movet et est de censiva ipsorum decani et capituli, et quod dicti decanus et capitulum habent duodecim denarios ex annuo censu in eadem, quam venditionem, concessionem et quittationem dicti Cola et Guillermus pro se et predictis sororibus ejusdem Cole, promittunt coram nobis et tenentur per juramenta sua super hoc corporaliter prestita et sub obligatione omnium bonorum suorum mobilium et immobilium, presentium et futurorum, ubicunque sint et quecunque ipsis decano et capitulo ac ipsorum ecclesie in perpetuum in pace tenere defendere contra omnes ac eciam garantire et per se nec per alios, verbo, facto aut consensu contra hoc decetero non venire nec aliquid in judicio vel extra decetero reclamare. Hanc autem venditionem, concessionem et quitationem Renaudus, curatus de Monestoi, in nostra propter hoc presentia specialiter constitutus, vult laudat pariter et concedit et ipsam ratam habet et gratam. Promittens, etc. Datum Edue et actum anno Domini Mº CCº LXº octavo, die martis ante festum omnium sanctorum.